
Text rozhodnutia
Súd: Krajský súd Bratislava Spisová značka: 4S/103/2011 Identifikačné číslo súdneho spisu: 1011201064 Dátum vydania rozhodnutia: 31. 05. 2013 Meno a priezvisko sudcu, VSÚ: JUDr. Judita Kokolevská ECLI: ECLI:SK:KSBA:2013:1011201064.1 Uznesenie Krajský súd v Bratislave v právnej veci žalobcu: K S J, spoločnosť s ručením obmedzeným, so sídlom Martinengova 20, 811 02 Bratislava, právne zastúpený: Advokátska kancelária JUDr. Ľubomír Schweighofer, so sídlom Šafárikovo námestie 2, 811 02 Bratislava, proti žalovanému: Ministerstvo dopravy, výstavby a regionálneho rozvoja Slovenskej republiky, so sídlom Nám. Slobody č. 6, 810 05 Bratislava , o preskúmanie zákonnosti rozhodnutia č. 10869/2011/SCLVD-z.17320 zo dňa 4.4.2011, jednohlasne, takto r o z h o d o l : Krajský súd v Bratislave konanie z a s t a v u j e . Žiaden z účastníkov nemá právo na náhradu trov konania. Žalobcovi súd v r a c i a súdny poplatok prostredníctvom Daňového úradu Bratislava vo výške 59,37 €. Poplatok bude vrátený po nadobudnutí právoplatnosti tohto uznesenia. o d ô v o d n e n i e : Žalobou podanou na Krajskom súde v Bratislave dňa 10.6.2011 sa žalobca domáhal preskúmania zákonnosti postupu a rozhodnutia žalovaného č. 10869/2011/SCLVD-z.17320 zo dňa 4.4.2011, ktorým žalovaný potvrdil rozhodnutie Štátnej plavebnej správy č. D2011/00002 zo dňa 4.1.2011 o nepovolení státia plávajúceho zariadenia - ubytovacia loď KSH-GRÁCIA v územnom obvode verejného prístavu Bratislava a odvolanie žalobcu zamietol. Pred rozhodnutím vo veci samej žalobca svojím podaním doručeným súdu dňa 18.4.2013 oznámil, že berie svoju žalobu v celom rozsahu späť. Podľa ustanovenia § 250h ods. 2 O.s.p. až do rozhodnutia súdu môže žalobca vziať žalobu späť; ak žalovanému medzitým vznikli trovy konania, rozhodne súd o ich náhrade. Podľa ustanovenia § 250d ods. 3 O.s.p. súd uznesením konanie zastaví aj vtedy, ak žaloba bola vzatá späť (§ 250h ods. 2 O.s.p.). Nakoľko žalobca vzal späť žalobu pred rozhodnutím veci, súd v súlade s ustanovením § 250d ods. 3 O.s.p. konanie zastavil. O náhrade trov konania súd rozhodol podľa § 146 ods. 1 písm. c) O.s.p. s použitím ustanovenia § 246c O.s.p. tak, že žiaden z účastníkov nemá právo na náhradu trov konania, nakoľko konanie vo veci bolo zastavené. Žalobca spolu s podanou žalobou uhradil súdny poplatok za žalobu vo výške 66,- €. Podľa ustanovenia § 11 ods. 3 posledná veta zákona č. 71/1992 Zb. o súdnych poplatkoch a poplatku za výpis z registra trestov (ďalej len ,,zákon o súdnych poplatkoch“) sa poplatok vráti v konaní o preskúmaní rozhodnutia orgánu verejnej správy, ak sa návrh na začatie konania vzal späť pred prejednaním veci alebo ak bolo konanie zastavené z dôvodu, že účastník nebol v konaní riadne zastúpený. Podľa ustanovenia § 11 ods. 4 zákona o súdnych poplatkoch okrem poplatku v rozvodovom konaní a poplatku, ktorý sa vracia podľa odseku 1, sa poplatok alebo jeho časť (preplatok) vracia krátený o 1%, najmenej však 6,63 eura. Ak sa návrh vzal späť pred zaplatením poplatku, poplatok sa nevyrubuje. Podľa ustanovenia § 11 ods. 6 zákona o súdnych poplatkoch, ak sa má vrátiť poplatok alebo preplatok poplatku, súd alebo orgán štátnej správy súdov zašle odpis právoplatného rozhodnutia o jeho vrátení daňovému úradu príslušnému podľa trvalého pobytu (sídla) poplatníka, ktorý poplatok alebo preplatok poplatku vráti; v prípade, že orgán štátnej správy súdov nevydal rozhodnutie, zašle písomné upovedomenie o spôsobe vybavenia sťažnosti podľa osobitného zákona. Nakoľko žalobca zaplatil súdny poplatok za žalobu vo výške 66,- € a vzhľadom na vyššie uvedené citované ustanovenia zákona vzal žalobca žalobu späť pred prejednaním veci, súd rozhodol o vrátení kráteného súdneho poplatku tak, ako je uvedené vo výroku tohto uznesenia. O náhrade trov konania súd rozhodol podľa § 146 ods. 1 písm. c) O.s.p. s použitím ustanovenia § 246c O.s.p. tak, že žiaden z účastníkov nemá právo na náhradu trov konania, nakoľko konanie vo veci bolo zastavené. Súdny poplatok bude vrátený prostredníctvom Daňového úradu Bratislava vo výške 59,37 € po nadobudnutí právoplatnosti tohto uznesenia. Toto rozhodnutie bolo prijaté pomerom hlasov 3:0. Poučenie: Proti tomuto uzneseniu možno podať odvolanie do 15 dní odo dňa jeho doručenia, na Krajský súd v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

